REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/309-13

25. jul 2013. godine

B e o g r a d

ZAPISNIK

27. SEDNICE ODBORA ZA ZAŠTITU ŽIVOTNE SREDINE,

ODRŽANE 25. JULA 2013. GODINE

 Sednica je počela u 11,50 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Aleksandra Tomić, Željko Sušec, Zoran Bojanić, Biljana Ilić Stošić, Ivan Jovanović, Gordana Čomić, Dejan Nikolić, Ljuban Panić, Živojin Stanković, Ivana Dinić, Judita Popović, Jelena Travar Miljević, Konstantin Arsenović, kao i zamenici članova Odbora: Vesna Marković (zamenik Jelene Mijatović) i Nevena Stojanović (zamenik Zorana Vasića).

Sednici nisu prisustvovali članovi Odbora: Jelena Mijatović, Zoran Vasić i Ivan Karić (niti njegov zamenik).

Na predlog predsednika Odbora, jednoglasno je usvojen sledeći

D n e v n i r e d :

1. Donošenje zaključaka Odbora za zaštitu životne sredine u vezi sa informacijom o preduzetim aktivnostima u vezi sa podizanjem pepela na jalovištu TE „Nikola Tesla“ u Obrenovcu.

Pre prelaska na rad po utvrđenom dnevnom redu, jednoglasno je usvojen Zapisnik 25. sednice Odbora, održane 28. juna 2013. godine.

Prva tačka dnevnog reda - **Donošenje zaključaka Odbora za zaštitu životne sredine u vezi sa informacijom o preduzetim aktivnostima u vezi sa podizanjem pepela na jalovištu TE „Nikola Tesla“ u Obrenovcu**

Predsednik Odbora rezimirala je da je na prošloj sednici Odbor informisan o preduzetim aktivnostima, koje su preporučene Zaključkom Odbora, donetim na sednici održanoj 28. juna 2013. godine, u vezi sa podizanjem pepela na jalovištu TE „Nikola Tesla“ u Obrenovcu. Na toj sednici Odbora učestvovali su, pored predsednika Gradske opštine Obrenovac i Grada Beograda, i predstavnici lokalnih samouprava iz Lazarevca, Pančeva i Kostolca, predstavnici Gradskog zavoda za javno zdravlje, Instituta za javno zdravlje Srbije „Dr Milan Jovanović Batut“, kao i predstavnici privrednih društava, tzv. „zagađivača“ iz Obrenovca, Lazarevca, Pančeva, Kostolca i Bora. Na kraju te sednice, predsednik Odbora predložila je da Odbor povodom toga donese određene zaključke, ali, s obzirom da nije bilo kvoruma za odlučivanje, ostalo je da se o predloženim zaključcima Odbor izjasni na narednoj sednici.

Na predlog predsednika Odbora, koji je dopunjen predlogom člana Odbora Aleksandre Tomić, Odbor je doneo sledeće zaključke:

1. Odbor za zaštitu životne sredine će jednom u šest meseci održavati sednice, na kojima će pratiti sprovođenje donetih zaključaka i rešenja inspekcije i pozivati sve zainteresovane strane, uključujući i Sektor Ministarstva unutrašnjih poslova za vanredne situacije, kako bi stekao uvid u sve što je preduzeto;

2. Odbor zahteva od svih institucija da rade svoj posao ekspeditivno i da o tome redovno izveštavaju Odbor;

3. Odbor će održati sednicu na kojoj će se upoznati sa načinom na koji su lokalne samouprave rešile određene probleme u vezi sa blagovremenim i efikasnim reagovanjem na akcidente;

4. Odbor će zatražiti od Ministarstva energetike, razvoja i zaštite životne sredine i od drugih institucija informaciju o stanju životne sredine i inspekcijskom nadzoru u PD RB „Kolubara“, PD „Termoelektrane i kopovi Kostolac“, RTB Bor, „HIP Azotara“ Pančevo i Rafineriji nafte Pančevo, koju će razmotriti na nekoj od narednih sednica.

Sednica je završena u 12,00 časova.

 SEKRETAR ODBORA PREDSEDNIK ODBORA

 Milica Bašić Milica Vojić Marković